Ek het gemerk dat die skare ook vinnig die lede volg na die voertuie en het afgelei dat die skare onder die indruk verkeer het dat die polisie nou vlug en dit was werklik so dat die minuut as jy roer of omdraai, dan storm hulle vinniger voerentoe en toe het die klipgooiery in veelheid toegeneem. Ek het ook gemerk dat ons heeltemal omring was. Die klip aanval het nou vanaf alle rigtings gekom—en dit het toegeneem. Dit was nou vir my baie duidelik dat die lede en veral die Blankes se lewens in gevaar was. Ek sal u sê hoekom ek dit sê. Van agter af was daar swaar voertuie reg teenoor die opening waar hulle deur beweeg het van die kant af, maar hulle het agter die muur uitgekom en alles op die karre hier voor waar die Blankes was, gemik. Daarom noem ek dit nou maar net dat dit het vir my die indruk geskep dat dit alles meeste in elk geval was op die Blankes toegespits. Die Bantoe lede hat agter die voertuie ingeklim en agter die voertuie geskerm weens die hewige aanval.